એક હતો પિતા. ઉનાળામાં ગરમી વધી પડી તે અરસામાં એની વહાલી દીકરીએ જોડિયાં બાળકોને જન્મ આપ્યો. દીકરીએ તથા એનાં બે બાળકોએ આકરી ગરમી વેઠી. માતાપિતા બંને ખાસા પૈસાદાર હતાં, પરંતુ બંનેમાંથી કોઇને એર-કન્ડિશનર ખરીદવાનું મન ન થયું. દીકરીએ ઉનાળો વેઠ્યો, પરંતુ માતાપિતાની કંજૂસાઇ અકબંધ રહી. કૃષ્ણ એવે વખતે શું સલાહ આપે? કૃષ્ણ એટલું જ કહે: ‘અરે! મારા પ્રિય પાગલ કંજૂસો! તારો સ્વધર્મ સંભાર. આ સંજોગોમાં AC લાવીને દીકરીને સુખી કરવાનો સ્વધર્મ બજાવો. એવો ખર્ચ એ ખોટો ખર્ચ નથી. તમે બંને તમારો સ્વધર્મ બજાવો, તો ગીતા વાંચવાની ઝાઝી જરૂર નથી. સ્વધર્મ એટલે સહજપણે આવી મળેલો સ્વધર્મ.’